Nariadenie Komisie (EHS) č. 2122/89
zo 14. júla 1983,
ktorým sa mení a dopĺňa nariadenie (EHS) 3440/84 o pripevňovaní zariadení na vlečné siete, dánske siete a podobné siete
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 170/83 z 25. januára 1983 o založení systému spoločenstva pre zachovanie a riadenie rybolovných zdrojov [1], v znení Aktu o pristúpení Španielska a Portugalska,
so zreteľom na nariadenie Rady (EHS) č. 3094/86 zo 7. októbra 1986, ustanovujúce určité technické opatrenia pre zachovanie rybolovných zdrojov [2], naposledy zmenené a doplnené nariadením (EHS) č. 4193/88 [3], najmä na jeho článok 15,
keďže konzultácie s Nórskom a Švédskom, týkajúce sa rybolovu v úžinách Skagerrak a Kattegat sa uskutočnili v Bruseli v máji 1982 a v Štokholme v novembri 1988; keďže z hľadiska výsledkov týchto konzultácií je nutné zmeniť a doplniť nariadenie Komisie (EHS) č. 3440/84 [4], v znení nariadenia (EHS) č. 955/87 [5];
keďže opatrenia ustanovené v tomto nariadení sú v súlade so stanoviskom Riadiaceho výboru pre zdroje rybolovu,
PRIJALA TOTO NARIADENIE:
Článok 1
Nariadenie (EHS) č. 3440/84 sa týmto mení a dopĺňa takto:
1. K článku 5 sa dopĺňajú tieto odseky:
"6. Napriek odseku 1 sa v úžinách Skagerrak a Kattegat zakazuje používanie vrchného chrániča typu A;
7. V úžinách Skagerrak a Kattegat sa zakazuje používanie vrchného chrániča na vlečné siete, ktorých oká sú väčšie ako 70 milimetrov."
2. Článok 6 sa nahrádza týmto:
"Článok 6
Spevňovací vak
1. Spevňovací vak je valcovitý kus sieťoviny, úplne obklopujúci uzatvorený koniec vlečnej siete a ktorý sa občas môže pripájať k uzatvorenému koncu vlečnej siete. Má najmenej také isté rozmery (dĺžku a šírku), ako tá časť uzatvoreného konca vlečnej siete, ku ktorej sa pripája.
2. Ustanovenia odseku 3 a 4 sa neuplatňujú v úžinách Skagerrak a Kattegat.
3. Je zakázané používať viac ako jeden spevňovací vak, okrem prípadu, keď sa spevňovací vak pripája k vlečným sieťam, ktoré majú rozmer oka rovný alebo menší ako 60 milimetrov, pri ktorých sa môžu používať dva spevňovacie vaky.
4. Rozmer ôk je rovný najmenej dvojnásobku rozmeru ôk uzatvoreného konca vlečnej siete. Pri použití druhého spevňovacieho vaku je jeho minimálny rozmer oka 120 milimetrov.
5. Ustanovenia odsekov 6, 7, 8 a 9 sa uplatňujú iba v úžinách Skagerrak a Kattegat.
6. Je zakázané pripájať spevňovací vak k vlečným sieťam, ktorých rozmer ôk je väčší ako 70 milimetrov.
7. Je zakázané používať zároveň spevňovací vak a vrchný chránič.
8. Je zakázané používať spevňovací vak, ktorý má oká s rozmerom menším ako 80 milimetrov.
9. Je zakázané používať viac ako jeden spevňovací vak, okrem prípadu, keď je pripojený k vlečným sieťam, ktoré majú rozmer oka menší ako 16 milimetrov, pri ktorých možno používať dva spevňovacie vaky. Napriek odseku 8, rozmer oka jedného z týchto spevňovacích vakov môže byť menší ako 80 milimetrov, avšak nie menej ako 35 milimetrov.
10. Je zakázané používať spevňovací vak, ktorý presahuje cez uzatvorený koniec vlečnej siete.
11. Ak je spevňovací vak zostavený z dielov valcovitej sieťoviny, diely na miestach spojenia sa nemôžu prekrývať viac ako o štyri oká.
12. Spevňovacie vaky pripojené k vlečným sieťam, ktoré majú rozmer oka väčší ako 60 milimetrov, nepresahujú viac ako 2 metre pred predný zdvíhací pás.
13. Napriek odseku 1, spevňovacie vaky menšie ako rozmery uzatvoreného konca vlečnej siete sa môžu pripájať k sieťam, ktorých oká majú rozmer rovný alebo menší ako 60 milimetrov."
3. Nasledujúci odsek sa dopĺňa k článku 11:
"4. V úžinách Skagerrak a Kattegat dĺžka krídlovky nesiaha do uzatvoreného konca vlečnej siete viac ako o dĺžku 20 ôk."
Článok 2
Toto nariadenie nadobúda účinnosť 30. deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. júla 1989